Številka: 4300-201/2024-2180-14

Datum: 26. junij 2025

**ZAPISNIK STROKOVNEGA DIALOGA**

Zakon o javnem naročanju (ZJN-3, Ur.l. RS št. 91/15, v nadaljevanju ZJN-3) v 64. členu naročniku omogoča, da pred začetkom postopka javnega naročanja z gospodarskimi subjekti izvede strokovni dialog in v okviru tega zaprosi ali upošteva nasvete, ki jih bo lahko uporabil pri pripravi razpisne dokumentacije pod pogojem, da taki nasveti oziroma priporočila ne preprečujejo ali omejujejo konkurence ter ne pomenijo kršenja načela enakopravne obravnave ponudnikov in načela transparentnosti javnega naročanja.

ZJN-3 tako navaja možnost posvetovanja naročnika z gospodarskimi subjekti, ki so lahko potencialni ponudniki v postopku javnega naročanja. Skladno z določili ZJN-3 se naročnik lahko posvetuje z enim ali več potencialnimi ponudniki, ti pa lahko kljub temu oddajo ponudbo za pridobitev javnega naročila.

Direktorat za lesarstvo, Ministrstvo za gospodarstvo, turizem in šport, pripravlja javni razpis za spodbujanje razvoja in uvajanja poslovnih procesov in poslovnih modelov, ki temeljijo na principih krožnega gospodarstva in digitalizaciji. Za namen izvedbe tega razpisa se pripravi tudi poziv strokovnjakom, ki so ustrezno referirani na področju uvajanja krožnih poslovnih modelov v lesarskih podjetjih in so usposobljeni za delo s podjetji. Izbrani strokovnjaki bodo vključeni v razpis z namenom izvedbe storitve priprave strategije za trajnostno, krožno in digitalno preobrazbo podjetij v lesno-predelovalni industriji (v nadaljevanju: Strategija) oz. storitve svetovanja/ocenjevanja vlog v drugem sklopu javnega razpisa.

Predmet strokovnega dialoga je pridobitev informacij o posebnostih storitve priprave strategije za uvajanje trajnostne, krožne in digitalne transformacije poslovanja podjetij v lesno-predelovalni industriji oz. posebnostih naročila storitve svetovanja/ocenjevanja vlog, na podlagi katerih bo naročnik lahko pripravil ustrezno dokumentacijo v zvezi javnim povabilom (razpisno dokumentacijo) oziroma izvedel postopek oddaje javnega naročila.

S tem namenom smo k strokovnemu dialogu z javnim pozivom povabili strokovnjake, ki že imajo izkušnje s sodelovanjem s podjetji, ki so uvajala krožne poslovne modele. Poziv je bil objavljen na spletni strani Ministrstvo za gospodarstvo, turizem in šport (v nadaljevanju: MGTŠ).

Na poziv sta se s svojimi strokovnjaki odzvali dve organizaciji in sicer:

* Podjetniški center PEGASUS
* Center poslovne odličnosti Ekonomske fakultete

Podatki o strokovnem dialogu:

1. **Predstavnik javnega naročnika, ki je izvajal strokovni dialog**

* Generalni direktor Direktorata za lesarstvo Darko Sajko
* Zaposleni na Direktoratu za lesarstvo: Mitja Špes, Sebastijan Milovanovič Jarh, Janja Ribič, Velislav Žvipelj

1. **Predstavniki gospodarskih subjektov**

* Za podjetniški center PEGASUS: Suzana Zupanc, Nika Ličen
* Za Center poslovne odličnosti Ekonomske fakultete: Adriana Rejc Buhovac, Tatjana Fink, Rok Rape, Peter Kukovica, Danilo Tič, David Kosem

1. **Informacije o vzpostavitvi stika**

* Datum: 14. 5. 2025
* Način: javni poziv, objavljen na spletni strani MGTŠ ([povezava](https://www.gov.si/zbirke/javne-objave/dodaj-javna-objava-250514071912/))

1. **Informacije o sestanku**

* Kraj: Kotnikova 5, 1000 Ljubljana (mala sejna soba, 2. nadstropje)
* Datum: 3. 6. 2025 od 12.00 do 14.00
* Trajanje: 120 minut

**Povzetek sestanka:**

Direktorat za lesarstvo je naprej predstavil udeležencem namen javnega razpisa, pri katerem potrebuje sodelovanje ekspertov v dveh fazah/sklopih:

* Sklop 1: svetovalci podjetij pri pripravi strategij,
* Sklop 2: svetovalec komisiji, ki bo pregledovala in ocenjevala pripravljene strategije podjetij.

Glede na to, da direktorat nima vsebinskih izkušenj z izvajanjem tovrstnih storitev, se je odločil za pridobitev ustreznih informacij s strani izvajalcev na slovenskem trgu.

Pri uvodnem delu udeleženci strokovnega dialoga naročnika opozorijo:

* Zelo pomembno je, da se pri načrtovanju prehoda podjetij v trajnostno, krožno in digitalno poslovanje najprej pripravi strategija in da proces priprave trajnostne in krožne poslovne strategije vodi svetovalec/strokovnjak v podjetju preko delavnic, v katere je vključeno večje število zaposlenih.
* Pomembno je, da se vloge za prijave podjetij poenostavijo tako, da jih lahko podjetja pripravijo sama. Le v tem primeru bodo razumela obseg angažmaja, ki ga običajno zahteva trajnostna in krožna transformacija poslovanja. Podjetjem, katerim vloge pripravljajo zunanji svetovalci, ti namreč ne pojasnijo zahtev razpisa in zahtevnosti predvidenega obsega sodelovanja.. V ta namen bi bilo potrebno organizirati srečanja s potencialnimi podjetji, kjer se jim predstavi proces izpolnjevanja vloge/prijave na razpis.
* Strokovnjaki, ki opravljajo tovrstno delo, morajo biti ustrezno strokovno podkovani in izkušeni, obenem pa morejo imeti tudi odlične socialne in pedagoške kompetence. Pri tovrstnem delu je potrebno sprotno reševanje različnih poslovnih in medosebnih situacij, ki vplivajo na končne rezultate procesov transformacij podjetij.
* Naročnik naj razmisli, ali so ključni deležniki razpisa podjetja s srednjo ali nizko dodano vrednostjo. Strateška transformacija poslovanja v smeri večje trajnosti in krožnosti mora podjetjem omogočiti prehod na višje ravni dodane vrednosti.
* Manjša podjetja običajno rabijo podporo predvsem na treh temeljnih področjih: (1) procesi – mala podjetja običajno nimajo urejenih procesov, pogosto tudi ne sistemizacije delovnih mest niti organizacijske sheme; procesi niso digitalno podprti; (2) sredstva za investicije – le z njimi lahko naredijo velik preboj; (3) projektno vodenje in kontrola – mala podjetja nimajo izkušenj s projekti, predvsem z obvladovanjem tveganj pri dolgoročnih projektih, ker nimajo vpeljanih ustreznih sistemov spremljanja in poročanja. V tem oziru je ključno
* izvajati kontrolo poslovne uspešnosti in spremljati napredek podjetja.
* Pred pričetkom projekta je smiselno, da naročnik naredi uvodni sestanek z vsemi izbranimi eksperti, na katerem predstavi ključna pričakovanja do ekspertov (način dela, potek dela, moralne obveze idr).

V skladu s predhodnim obvestilom so prisotni pojasnili:

Bistvene sestavine Strategije bi bile: pričakovanja lastnikov podjetja za izbrano ciljno leto, strateške analize (vključno z analizo pričakovanj drugih deležnikov, denimo v obliki enojne matrike pomembnosti), zapis poslanstva, vrednot in vizije, strateški cilji, strateške aktivnosti, kazalniki za strateško kontrolo in merjenje trajnosti, časovni načrt strateških aktivnosti, finančni načrt aktivnosti, (načrt za) monitoring, izračun CO2. Zelo pomembno je, da se na koncu procesa priprave Strategije pripravi tudi predstavitev Strategije za vse zaposlene v podjetju.

Predviden obseg Strategije je cca. 30 strani. Obseg Strategije ni bistveno odvisen od tega, ali gre za mikro, malo ali srednje veliko podjetje.

Časovni obseg priprave Strategije, pri čemer so strokovnjaki aktivno mentorirajo podjetja v obliki strateških delavnic, je 4-5 mesecev. Rok od podpisa pogodbe do izstavitve računa bi bil nekje 7-8 mesecev. Izkušen ekspert lahko sodeluje tudi s 3 podjetji hkrati. Eksperti nastopajo samostojno ali v konzorciju, pri čemer je kot prednost sodelovanja v konzorciju mogoče prepoznati izmenjavo izkušenj med eksperti, skupnostni pristop pri reševanju težav idr.

Zbrani eksperti menijo, da je pomembna razdelitev podjetij med eksperte: odloča strokovna podkovanost eksperta, njegove izkušnje in socialne veščine, ki se morajo ujemati z morebitnimi posebnostmi posameznih podjetij.

Izpostavi se, da tudi mikro podjetja, ki imajo manj kot 10 zaposlenih, potrebujejo takšno strokovno in finančno spodbudo, kot jo predvideva razpis. Vsa razvojno naravnana podjetja je potrebno podpreti s tovrstnimi razpisi. Izzivi so glede na velikost in zrelost podjetij sicer različni.

Pri pozivu za izbor strokovnjakov je zelo pomembno, da se zahteva reference za dovolj dolgo obdobje ter da so le-te dovolj natančno opredeljene. Reference je potrebno tudi preveriti.

Naročnik pojasni, da je nameraval Strategijo sofinancirati do višine 60 %. Eksperti opozorijo, da je to precej nizka stopnja sofinanciranja.

Pri vrednotenju dela eksperti pojasnijo, da je cena okrog 1.000 EUR (brez DDV) na svetovalni dan oziroma 30.000 EUR za celoten proces transformacije vključno s pisanjem Strategijo primerna. Skupno število svetovalnih dni je za srednja in velika podjetja primerljivo, medtem ko je za manjša podjetja (do cca 20 zaposlenih) lahko dovolj manj svetovalnih dni. Optimalno zahtevano število kontaktnih svetovalnih dni (tj. ko je strokovnjak prisoten v podjetju) je 12.

Direktorat pojasni, da je na razpisu za sofinanciranje prehoda v trajnostno, krožno in digitalno transformacijo procesov predvideno več kot samo eno odpiranje oziroma do porabe sredstev. Pri tem menimo, da bo za drugo fazo – ki obsega implementacijo ukrepov iz Strategije precej velik interes, saj tovrstnih nepovratnih spodbud v tem trenutku na trgu ni. Eksperti poudarijo, da je za podjetja bistveno tudi vprašanje nadzora doseganja rezultatov – v tem primeru se bolj zavzeto potrudijo, da dosegajo zastavljene cilje. Naročnik pojasni, da naknadna kontrola doseganja rezultatov, ciljev ter izpolnjevanje KPI-jev zagotovo bo, tako kot je tudi na vseh ostalih projektih.

Direktorat pojasni, da namerava v razpis pri Sklopu II vključiti tudi eksperta, ki bo skupaj s komisijo pregledal pripravljene strategije in ocenil tudi njihovo primernost in izvedljivost. Eksperti pojasnijo, da je pri tem delu zelo pomembno izpostaviti tri pomembne sestavine/sklope: (1) uporabljena metodologija (pravilna uporaba analitičnih in razvojnih orodij strateškega managementa),(2) konsistenca oziroma skladnost razvojnih odločitve s strateškimi analizami in (3) praktičnost akcijskega načrta. Predlagajo, da se morda vključita dva eksperta – strokovnjak za lesno predelovalno panogo in strokovnjak, ki ima izkušnje s pripravo strategij.

Pregled Strategije časovno obsega nekje tri dni, od tega je metodološki del najenostavnejši, primernost strateških odločitev pa zahteva več časa. Cenovno cca. 300 EUR na sklop.

Direktorat pojasni, da na vseh dogodkih predstavlja tudi primere dobrih praks, s čimer se spodbuja tudi druge gospodarske subjekte, da pristopijo k razpisom.

Prisotni predstavniki gospodarskih subjektov ter direktorat se dogovorijo, da lahko v primeru dodatnih vprašanj s strani direktorata pisna vprašanja naslovi na prisotne. V tem primeru se zapisnik strokovnega dialoga ustrezno dopolni s pridobljenimi informacijami.

1. **Spoštovanje načela enakopravne obravnave**

Predstavnik direktorata ocenjuje, da predstavnikom gospodarskih subjektov, s katerimi je izvajal strokovni dialog, ni razkril nobenih podatkov, s katerim bi jih postavil v boljši položaj kot ponudnike, ki bodo sodelovali pri javnem pozivu oz. pri oddaji javnega naročila. Direktorat bo zapisnik strokovnega dialoga objavil ob javnem pozivu oz. javnem naročilu ter tako zadostil načelu transparentnosti postopka ter enakopravne obravnave vseh ponudnikov.

Pripravila:

Mitja Špes

Janja Ribič